Brie

Sejarah

Brie, yang disebut-sebut sebagai "raja" atau "ratu" keju, telah dikenali sejak abad kelapan.    Beberapa ratus tahun yang lalu, keju Brie diberikan sebagai ufti kepada raja-raja Perancis pada zaman itu. Bukti tertulis paling tua mengenai keju ini ditemukan pada tahun 774 M.  Charlemagne, pemerintah Perancis ketika itu, mencuba keju Brie dan kemudian memerintahkan agar dua timbun keju tersebut dihantar kepadanya setiap tahun.  Raja Louis XVI juga dikenal menyukai keju ini.  Kononnya, ketika mati dia meminta dihidangkan keju Brie sebagai hidangan terakhirnya.  Disebabkan kepopularannya di kalangan raja-raja, keju Brie mendapatkan gelaran "Raja Keju dan Keju Raja-raja" (Roi de Fromages et Fromage de Rois) oleh Androuet dan Chabot pada tahun 1985.

Bentuk dan tekstur

Keju ini mempunyai bentuk bulat seperti kuih dengan diameter 25 hingga 40 cm. Keju dengan diameter 15 hingga 22 cm juga diperbolehkan untuk dijual. Berat keju Brie antara 1 hingga 2 kilogram. Keju Brie boleh didapati dijual dalam bungkusan kotak kayu.

Pembuatan

Untuk membuat keju Brie, susu lembu yang digunakan dipanaskan sehingga tidak lebih dari 37 °C dan renet ditambah.  Dadih kemudian dicetak dengan bantuan sudu besar yang berlubang yang dikenali sebagai pelle à brie.  Lalu dadih diletakkan di dalam cetakan dan dikeringkan selama satu hari.  Kemudian garam ditambah untuk mengimbangi rasa manis susu yang digunakan. Sebelum dimatangkan, cendawan Penicillium camemberti digunakan sehingga terbentuk kulit berwarna putih di bahagian luar keju.   Proses terakhir adalah kematangan di gudang bawah tanah atau gua yang memakan masa sekurang-kurangnya empat minggu.

Jenis

Terdapat pelbagai variasi keju Brie yang asli yang boleh didapati, namun hanya dua jenis keju Brie yang telah mendapat pensijilan AOC.

Brie de Meaux

Keju yang mempunyai berat 2.5 - 3 kilogram ini pada awalnya dibuat di Meaux, di daerah Brie.   Brie de Meaux dibuat daripada susu lembu mentah pada bulan Julai hingga Mac. Tekstur keju ini lembut dengan warna yang berubah menjadi kuning pucat ketika matang. Permukaan keju ini berwarna putih dengan bintik-bintik berwarna jingga.

Brie de Melun

Brie de Melun mempunyai rasa yang lebih tajam dan lebih masin berbanding Brie de Meaux.  Dari segi saiz, Brie de Melun mempunyai diameter yang lebih kecil sehingga dikenali sebagai "adik" Brie de Meaux. Berbeza dengan Brie de Meaux, Brie de Melun tidak menggunakan renet untuk melakukan proses pembekuan pada susu melainkan menggunakan bakteria asid laktik dan oleh itu memerlukan waktu yang lebih lama.  Masa minimum yang diperlukan untuk proses pembekuan pada Brie de Melun adalah 18 jam, manakala pada Brie de Meaux hanya 30 minit.

Coulommiers

Berasal dari bandar dengan nama yang sama iaitu Coulommiers di Ile-de-France. Keju ini melalui proses pematangan selama dua minggu. Ukuran keju ini sepertiga daripada ukuran keju Brie terbesar dengan rasa yang halus. Disebabkan dihasilkan oleh industri maka keju ini boleh ditemui di mana-mana sahaja dan bila-bila sahaja.

Fougeru

Keju ini berbeza sedikit dengan keju Brie lain kerana pada permukaan keju ini diberi daun paku pakis. Rasa dan kaedah pembuatan keju ini mempunyai persamaan dengan Coulommiers.

Brie Jerman

Brie Jerman merupakan tiruan Brie Perancis. Berat Brie Jerman sekitar 1 hingga 3 kilogram, dimatangkan selama empat minggu maksimum. Keju ini juga ada yang diberi rempah yang dimasukkan ke dalam keju sebelum dimasak.

Brie dari susu kambing

Keju ini tidak menggunakan susu lembu, tetapi menggunakan susu kambing. Warna keju ini lebih cerah dibandingkan dengan keju Brie yang terbuat daripada susu lembu.